Diari Oficial de la Generalitat Valenciana


Sumari del DOGV 5267, del 26-05-2006 (2006/5304)

RESOLUCIÓ de 4 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni d'assistència jurídica entre el Consell de la Generalitat Valenciana (Presidència de la Generalitat, Advocacia General de la Generalitat) i l'Institut Valencià d'Habitatge, SA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5267

Data del DOGV
:   26-05-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/5304


Data del document
:   04-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Institut Valencià de l'Habitatge, SA
    * Presidència de la Generalitat
    * Dret administratiu
    * assessor jurídic
    * cooperació administrativa

RESOLUCIÓ de 4 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni d'assistència jurídica entre el Consell de la Generalitat Valenciana (Presidència de la Generalitat, Advocacia General de la Generalitat) i l'Institut Valencià d'Habitatge, SA. [2006/F5304]  
Subscrit, després de la tramitació prèvia reglamentària, entre el Consell de la Generalitat Valenciana (Presidència de la Generalitat, Advocacia General de la Generalitat) i l'Institut Valencià d'Habitatge, SA, el 27 de gener de 2006, un conveni d'assistència jurídica, i d'acord amb els criteris d'oportunitat al·legats per l'òrgan gestor (Advocacia General de la Generalitat), cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0220/2006, i que figura com a annex d'esta resolució.  
València, 4 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni d'assistència jurídica entre el Consell de la Generalitat (Presidència de la Generalitat, Advocacia General de la Generalitat) i l'Institut Valencià d'Habitatge, SA (d'ara en avant, IVVSA)  
València, 27 de gener de 2006  
Reunits  
D'una part, Víctor Campos Guinot, que actua en nom i representació del Consell de la Generalitat, facultat per este acte en funció del que disposa l'Acord del Consell de la Generalitat d'11 de febrer de 2005.  
D'una altra, José Fermín Doménech Martínez, com a gerent, que actua en nom i representació de l'Institut Valencià de l'Habitatge, SA, facultat per a este acte en virtut d'apoderament que li va ser conferit per acord del Consell d'Administració de la societat que representa, elevat a públic per mitjà d'escriptura atorgada davant del notari de València, Carlos Pascual de Miguel, el dia 22 de juliol de 2003, que figura inscrit en el Registre Mercantil de València, al tom 3980, llibre 1292, foli 223, full V-17824.   
Manifesten  
Primer. L'Advocacia General de la Generalitat, integrada en la Secretaria Autonòmica de Política Institucional de la Presidència de la Generalitat, és el centre directiu que té legalment atribuïdes les competències d'assessorament en dret i representació i defensa en juí de la Generalitat. A estos efectes, l'Advocacia General de la Generalitat disposa dels elements personals i mitjans materials adequats per a dur a terme la funció esmentada.  
Segon. L'IVVSA, està interessat que l'Advocacia General de la Generalitat li preste assistència jurídica, amb la mateixa extensió i en els mateixos termes en què li la proporciona al Consell de la Generalitat.  
Tercer. Que, a fi de regular les condicions de prestació d'esta assistència jurídica en la forma prevista per l'ordenament jurídic, els compareixents subscriuen el present conveni, d'acord amb les següents:  
Clàusules  
Primera. De conformitat amb el que disposa l'article 22 del Decret 27/2001, de 30 de gener, del Govern Valencià, d'Organització i Règim de Funcionament dels Servicis Jurídics de la Generalitat per mitjà de la subscripció del present conveni, l'Advocacia General de la Generalitat prestarà assistència jurídica a l'IVVSA per mitjà dels lletrats integrats en el dit òrgan. L'assistència jurídica comprendrà tant l'assessorament en dret, a través de l'Àrea Jurídica de la Conselleria de Territori i Habitatge, com la representació i defensa en juí davant de qualssevol ordes jurisdiccionals, per mitjà dels servicis centrals de l'Advocacia General de la Generalitat, en els mateixos termes previstos per a l'assistència jurídica al Consell de la Generalitat.  
L'assistència jurídica a què es referix el present conveni està sotmesa plenament a les normes del dret administratiu, sense que afecte les relacions de servici del personal adscrit a l'Advocacia General de la Generalitat.  
Segona. Sense perjuí del que disposa la clàusula anterior, l'IVVSA es reserva la facultat de ser assessorat, representat i defés per advocat, i si és el cas, procurador especialment designats a este efecte conforme a les normes processals comunes, sense perjuí que l'assistència jurídica externa que, si és el cas, vulga contractar-se, haja de subjectar-se a les condicions establides en el Decret 127/2004, de 30 de juliol.  
Tercera. La petició d'informes jurídics es canalitzarà a través de l'Àrea Jurídica de la Conselleria de Territori i Habitatge. La gestió dels expedients que comporten actuacions en qualsevol orde jurisdiccional, queda encomanada a l'Àrea d'Assumptes Contenciosos del Gabinet Jurídic de la Generalitat.  
Aquells expedients que hagen de donar lloc a autoritzacions de l'òrgan competent de l'IVVSA per a demandar, querellar-se o interposar recursos o accions judicials, hauran de ser remesos prèviament, per al seu informe, a l'Àrea d'Assessorament Jurídic de l'Advocacia General de la Generalitat.  
Quarta. Tots els òrgans de l'IVVSA hauran de prestar la col·laboració precisa per a la realització de les funcions d'assistència jurídica requerides, amb la celeritat exigida en cada moment. A este efecte l'entitat designarà un representant que assumirà les funcions de coordinació i relació amb els lletrats de l'Advocacia General de la Generalitat actuants.  
Quinta. El present conveni té una duració d'un any, no obstant, s'entendrà prorrogat tàcitament si no hi ha denúncia expressa de qualsevol de les parts comunicada amb una antelació de tres mesos.  
Sexta. Com contraprestació del servici d'assistència jurídica a què es referix el present conveni, l'IVVSA satisfarà a l'Advocacia General de la Generalitat la quantitat de 3.600 euros anuals, pagadors per terceres parts en els cinc primers dies naturals dels mesos d'abril, agost i desembre de cada any, i serà actualitzada anualment d'acord amb la variació del IPC.  
La quantitat anual abans citada, podrà ser objecte de revisió al cap del primer any de vigència i de mutu acord entre les parts, en funció del número i la importància dels assumptes.  
La compensació a què es referix la present clàusula podrà generar crèdit pel seu import en els estats de despesa corresponent a la Presidència de la Generalitat. A este efecte, i una vegada acreditat l'ingrés en el Tresor Públic de la referida compensació econòmica, la Conselleria d'Economia, Hisenda i Ocupació tramitarà l'oportú expedient de modificació pressupostària per tal concepte.  
Sèptima. En els processos en què existisquen condemnes en costes s'aplicaran les regles següents:   
Quan el condemnat en costes siga l'IVVSA, correspondrà a este l'abonament de les causades a la part contrària.  
Quan la condemnada en costes siga la part contrària, l'import de les causades a l'IVVSA, s'ingressarà a favor de l'Advocacia General de la Generalitat, donant-li la destinació i amb els efectes previstos en la clàusula anterior.  
Octava. El present conveni té naturalesa administrativa. El coneixement de totes les qüestions que puguen sorgir entorn de la seua interpretació, modificació, resolució i efectes correspondrà a la jurisdicció contenciosa administrativa.  
I perquè conste, i en prova de conformitat, firmen el present conveni en dos exemplars en el lloc i la data indicats en l'encapçalament.  
El vicepresident del Consell: Víctor Campos Guinot.  
El gerent de l'IVVSA: José Fermín Doménech Martínez.